L-UE qed tagħmel disponibbli aktar minn €330 biljun għal proġetti reġjonali u lokali fil-perjodu 2021-2027 permezz tal-fondi strutturali biex tgħin fit-tnaqqis tad-disparitajiet ekonomiċi u tagħti spinta lill-irkupru mill-pandemija. L-ambaxxaturi tal-istati membri għall-UE approvaw it-testi legali li jirregolaw il-fondi li jammontaw għal kważi terz tal-baġit ta' seba' snin tal-UE, u b'hekk ikkonfermaw il-ftehim politiku li ntlaħaq mal-Parlament Ewropew. Il-politika ta' koeżjoni tinsab fil-qalba tas-solidarjetà Ewropea għaliex in-nies jistgħu jħossu l-impatt tagħha fil-prattika. Ir-reġjuni, il-ħaddiema u l-kumpaniji jibbenefikaw minnha. Il-pakkett leġiżlattiv għall-perjodu ta' programmazzjoni l-ġdid ser jappoġġa l-irkupru tal-UE u t-tranżizzjonijiet ekoloġiċi u diġitali. Nelson de Souza, Ministru Portugiż għall-Ippjanar Prijoritajiet ġodda ta' investiment Il-pakkett ta' koeżjoni 2021-2027 jipprevedi investiment pluriennali, b'ħafna mir-riżorsi ffukati fuq pajjiżi u reġjuni inqas żviluppati sabiex titrawwem il-koeżjoni soċjali, ekonomika u territorjali madwar l-UE. Fil-kriżi attwali, dan mhux biss ser itaffi l-effetti soċjali u ekonomiċi fit-tul tal-pandemija tal-COVID-19, iżda ser jgħin ukoll il-funzjonament tas-suq uniku. Il-koleġiżlaturi qablu dwar ħames objettivi ta' politika ġodda, li jirriflettu l-prijoritajiet ewlenin tal-UE: Ewropa aktar kompetittiva u aktar intelliġenti tranżizzjoni aktar ekoloġika, b'livell baxx ta' emissjonijiet ta' karbonju lejn ekonomija b'żero emissjonijiet tal-karbonju netti u Ewropa reżiljenti Ewropa aktar konnessa Ewropa aktar soċjali u inklużiva li timplimenta l-Pilastru Ewropew tad-Drittijiet Soċjali Ewropa aktar qrib taċ-ċittadini Il-proġetti ffinanzjati mill-fondi jvarjaw minn infrastruttura tat-trasport, sptarijiet u kura tas-saħħa, enerġija nadifa, ġestjoni tal-ilma, żvilupp urban sostenibbli, riċerka, innovazzjoni u diġitalizzazzjoni għal skemi ta' impjieg, inklużjoni soċjali, edukazzjoni u taħriġ. Simplifikazzjoni u effiċjenza Il-leġiżlazzjoni l-ġdida tissimplifika r-regoli, tnaqqas il-burokrazija u tiżgura li r-riżorsi jintefqu b'mod aktar effiċjenti. Huwa importanti l-fatt li dan intrabat mas-Semestru Ewropew, qafas għall-koordinazzjoni tal-politika ekonomika li rriżulta f'rakkomandazzjonijiet għal riformi strutturali fil-livell nazzjonali. Dan ser jiggwida lill-istati membri dwar kif l-aħjar jinvestu l-flus mill-fondi sabiex ikollhom impatt aktar b'saħħtu fil-livell reġjonali u lokali. Barra minn hekk, l-aċċess għar-riżorsi ta' koeżjoni jiddependi fuq il-konformità mal-Karta tad-Drittijiet Fundamentali tal-UE u l-Konvenzjoni tan-NU dwar id-Drittijiet tal-Persuni b'Diżabilità. L-abbozz ta' leġiżlazzjoni jipprevedi wkoll monitoraġġ effettiv tas-suq tal-akkwist pubbliku, kif ukoll trasparenza akbar, bl-istati membri jipprovdu informazzjoni aktar dettaljata dwar ir-riċevituri tal-finanzjament. Azzjoni klimatika B'mod ġenerali, madwar 30% tal-fondi strutturali ser jikkontribwixxu għad-dekarbonizzazzjoni tal-ekonomija, fejn kull tip ta' attività ta' investiment ikollha koeffiċjent klimatiku speċifiku. Il-proġetti għandhom jirrispettaw ukoll il-prinċipju "la tagħmilx ħsara sinifikanti", f'konformità mal-għanijiet ambjentali tal-UE. Rispons għall-kriżijiet Fl-2020, il-politika ta' koeżjoni kienet essenzjali għar-rispons immedjat għall-pandemija tal-COVID-19. Bl-emendar tar-regoli attwali, il-likwidità saret disponibbli rapidament għall-istati membri minn allokazzjonijiet mhux użati, bil-flessibbiltà biex tintefaq fejn kienet l-aktar meħtieġa. Abbażi ta' din l-esperjenza, żdiedet dispożizzjoni ġdida għall-użu temporanju tal-fondi b'reazzjoni għal emerġenzi futuri. Il-passi li jmiss Il-Parlament Ewropew huwa mistenni jikkonferma l-qbil politiku f'Marzu. Filwaqt li l-abbozz ta' regolamenti x'aktarx ser jidħol fis-seħħ f'Ġunju wara r-reviżjoni mill-ġuristi-lingwisti, l-allokazzjonijiet tal-istati membri ser ikunu effettivi mill-1 ta' Jannar 2021. Regolament dwar dispożizzjonijiet komuni li jistabbilixxu r-regoli dwar il-fondi kollha Koeffiċjenti klimatiċi u ambjentali Il-Fond Ewropew għall-Iżvilupp Reġjonali u l-Fond ta' Koeżjoni Fond Soċjali Ewropew Plus Fond għal Tranżizzjoni Ġusta (parti mill-Patt Ekoloġiku Ewropew)